 नाटक जित्थै इक पस्सै साहित्य दी इक विधा होंदी ऐ, उत्थै दुए पास्सै औह् मंच उप्पर खेढने आह्‌ली रचना बी होंदी ऐ।  मेरा मन्नना ऐ क इक नाटक दी असली सफलतचा ओह्‌दे मंचन च सफलता च होंदी ऐ-जेह्‌ड़ी दिक्खने सुनने आह्‌ले गी ल्हाई देने आह्‌ली उन्दे च संवेदन जगाने ते प्रभाव पाने आली होऐ।  इस सदी दे प्रसिद्द नाटककार ब्रैख्त Brecht दा विश्वास हा क नाटक समाज गी बदलने दा माध्यम होना चाहिदा ते एह् तां गै होई सकदा ऐ जे नाटक दर्शकें गी भावनात्मक स्तर उप्पर प्रभावत करै, उ’नें गी सोचने ते किश करने लेई उकसाऽ ।  डोगरी दे एकांकी ‘अछूत’ ते नाटक ‘नमां ग्रां’ ते ‘धारें दे अत्थरूं’ पिच्छें बी शायद इ’यै उद्देश्य हा पर इ’नें नाटकें च किश कमजोरियां बी रेही गेइयां।  मेरे इक मिलने आह्‌ले न हिन्दी दे कथाकार ते नाटककार स्वदेश दीपक-पिछले त्रों-चौ सालें च उन्दे नाटक कोर्टमार्शल दी बड़ी धुम्म रेही ऐ।  एह्‌दी सफलता दे पिच्छें, ओह् नाटक दे डायरैक्टरें दी भूमिका गी स्वीकारदे न।  इ’यां गै गिरीश कर्णाऽ दे नाटक ‘हयवदन’ दी सफलता च एह्‌दे निदेशक बी-वी कारंध दा योगदान बड़ा म्हत्तवपूर्ण रेहा।  एह् दोऐ नाटक में दिक्खे दे न-इक श्रीराम सैन्टर च ‘ते इक त्रिवैणी कला संगम दे ओपन एयर थिए्‌टर च।  बड़े प्रभावकारी लग्गे।  डोगरी दा रामनाथ शाश्त्री हुन्दा लिखे दा नाटक ‘बावा जित्तो’ 1948 च टिकरी च खेढेआ गेआ हा तदूं ओह्‌दी कोई खास चर्चा नेईं ही होई पर पिच्छें, बलवंत ठाकुर दे निर्देशन च एह्‌दा मंचन बड़ा सफल रेहा ते इसी संगीत नाटक अकैडमी पासेआ इनाम बी थ्होआ।  मिगी डोगरी दे कुसै नाटक दा मंचन दिक्खने दा मौका नेईं मिलेआ।  मेरा ख्याल ऐ बड़े घट्ट नाटकें दा मंचन होआ ऐ।  जे किश होआ ऐ शायद उन्दे उप्पर ज्यादा चर्चा नेईं होई, उन्दा विश्लेशन नेईं होआ।  मूल्यांकन नेईं होआ। 